Inflasie sak terug, maar kospryse wek kommer | Netwerk24
Deur Hanlie Stadler 23 Oktober 2019 10:16
Volgens Statistieke Suid-Afrika (SSA) was die inflasiekoers in September 4,1% nadat dit in Augustus 4,3% was en in Julie 4%.
Inflasie is in bedwang, maar daar is tog vrees oor die skerp styging in kospryse.
Die inflasiekoers weerspieël die gemiddelde jaarstyging in die prys van produkte en dienste wat SSA meet, gegrond op die gemiddelde Suid-Afrikaanse verbruiker. Elke huishouding beleef unieke prysstygings gegrond op hul koopgewoontes.
Die grootste rede vir die styging in die inflasiekoers is weer eens kospryse, wat 0,7 van 'n persentasiepunt tot die 4,1% beloop.
Kospryse is, soos in Augustus, gemiddeld 3,9% hoër as 'n jaar gelede.
Die grootste rede daarvoor is die 8,5%-styging in die kategorie vir brood en graanprodukte. Dis wel effens laer as Augustus se 8,6%, wat die hoogste was sedert Februarie 2017 se 12,8%.
Provinsiale inflasiekoerse wissel ook skerp, van 3,6% in Noordwes tot 4,6% in die Wes-Kaap.
Pensioentrekkers beleef 'n gemiddelde inflasiekoers van 4,2%.
Die twee kategorie armste verbruikers beleef inflasie van onderskeidelik 5,5% en 5%, ver bo die gemiddelde. Dis omdat hulle 'n groter persentasie van hul inkomste aan kos moet bestee.
Die inflasiekoers is nou reeds tien maande lank op of laer as 4,5%, die middelpunt van die Reserwebank se teikenband van 3% tot 6%. Lesetja Kganyago, president van die Reserwebank, hamer nou al lank daarop dat hy wil hê die koers moet hier geanker wees voordat rentekoerse verder verlaag word. Dis wel in Julie met 0,25 van 'n persentasiepunt verlaag.
Die volgende besluit oor die rentekoers, die laaste vir 2019, is einde November.
Kerninflasie, 'n belangrike aanwyser omdat dit die wisselvalligste produkte – kos, petrol en krag – uitsluit, het gedaal, van 4,3% in Augustus tot net 4%.